Adomas Liudvikas Čartoriskis

Kunigaikštis Adomas Liudvikas Čartoriskis (; 1872 m. lapkričio 5 d., Paryžius – 1937 m. birželio 26 d., Varšuva) – Lenkijos aristokratas, 1-mas ordinatas Syniavoje (1897–1937) ir 2-ras ordinatas Goluchuve (1911–1937).

 Biografija 
Lietuvos-Lenkijos Čartoriskių giminės atstovas. Kunigaikščio Vladislavo Čartoriskio (1828–1894) ir princesės Margaritos Orleanietės (1846–1893) vyresnysis sūnus.

Gavo nuodugnų ir visapusišką išsilavinimą. Mokėsi Kalskburgo gimnazijoje, po to Jogailos ir Friburgo universitetuose. Turėjo daug įgūdžių ir gebėjimų. Jis buvo humanistas, meno žinovas ir mylėtojas, mokėjo daug kalbų. Kunigaikštis buvo giliai tikintis ir praktikuojantis žmogus, skatino ir taikė krikščioniško gyvenimo taisykles savo asmeniniame gyvenime, socialinėje ir imigracinėje veikloje.

1894 metais po savo tėvo mirties Adomas Liudvikas Čartoriskis tapo giminės galva. Po trejų metų jis tapo Syniavos ordinatu. Jo turto vertė įvertinta 4,5 mln. austriškomis kronomis, neskaitant turtingų šeimos meno kolekcijų.

1899 metais jo teta Elžbieta Dzialinska paliko jam ir jo broliui Vitoldui turtą Goluchuve. Adomas Liudvikas Čartoriskis buvo Lenkijos bibliotekos Paryžiuje prezidentu ir išeivijos Prancūzijoje Literatūros ir meno draugijos pirmininku. Padėjo materialiai daugeliui žmonių ir organizacijų.

Po bevaikio brolio Vitoldo mirties 1911 metais Adomas Čartoriskis paveldėjo visą jo turtą. 1914 metais jis įstojo į Austrijos kariuomenę, o jo žmona paėmė į savo rankas Čartoriskių muziejaus Krokuvoje vadovavimą. Pirmo pasaulinio karo metu jai pavyko pervežti pačius vertingiausius eksponatus į Drezdeną. Po karo, buvo tam tikrų Čartoriskių kolekcijos atkūrimo sunkumų, sukeltų nestabilios padėties Lenkijoje. Po dvejų metų derybų ir Rygos sutarties, garantavusios kolekcijos grąžinimą, pasirašymo, dalis eksponatų grįžo į Krokuvą. Kolekcijos atstatymas tęsėsi paskutinius kelerius metus.

1937 m. birželio 26 d. 64-metis kunigaikštis Adomas Liudvikas Čartoriskis mirė Varšuvoje ir buvo palaidotas šeimos kape, Syniavoje.

 Šeima ir vaikai 
1901 m. rugpjūčio 31 d. Varšuvoje kunigaikštis Adomas Liudvikas Čartoriskis vedė grafaitę Mariją Liudviką Krasinskaitę (1883 m. kovo 24 d. – 1958 m. sausio 23 d.), Liudviko Juzefo Krasinskio (1833–1895) ir Elizos Magdalenos Zaviša-Kęsgailaitės (1820–1876) dukterį. Jie turėjo aštuonis vaikus:

 Margarita Izabelė Čartoriskytė (1902 m. rugpjūčio 17 d. – 1929 m. kovo 8 d.), nuo 1927 metų Gabrieliaus Burbono-Koto (1897–1975) žmona
 Izabelė Čartoriskytė (g. ir m. 1904)
 Elžbieta Bjanka Čartoriskytė (1905 m. rugsėjo 1 d. – 1989 m. rugsėjo 18 d.), nuo 1926 metų Stefano Adamo Zamoiskio (1904–1976) žmona
 Augustinas Juozapas Čartoriskis (1907 m. spalio 20 d. – 1946 m. liepos 1 d.), 2-ras ordinatas Syniavoje
 Ana-Marija Jolanda Čartoriskytė (1914 m. sausio 6 d. – 1987 m. lapkričio 26 d.), nuo 1936 metų Vladislavo Alozijaus Petrovskio žmona
 Vladislavas Petras Čartoriskis (1918 m. rugpjūčio 30 d. – 1978 m. balandžio 19 d.), 1949 metais vedė Elžbietą Jork
 Terezė Marija Čartoriskytė (1923 m. liepos 1 d. – 1967 m. lapkričio 5 d.), 1945 metų Jano Ivanovo žmona
 Liudvikas Adomas Čartoriskis (1927 m. gruodžio 14 d. – 1944 m. rugsėjo 24 d.), Varšuvos sukilime žuvo.

 Literatūra 
 Michał Kowalski, Wieści z Gołuchowa nr 12, październik 1990
 Marian Kukiel, Czartoryski Adam Ludwik, w: Polski Słownik Biograficzny, Tom IV, Kraków 1938, s. 270

 Nuorodos 
 Prince Adam Ludwik Czartoryski 

Adomas Liudvikas